**নিজেদের আঙিনায় মেয়েরা দ্বিতীয়**

মেয়েদের সাফ অনূর্ধ্ব-১৭ ফুটবল চ্যাম্পিয়নশিপে শেষ পর্যন্ত রানার্সআপ হয়ে সন্তুষ্ট থাকতে হলো স্বাগতিক বাংলাদেশকে। মঙ্গলবার কমলাপুর বীরশ্রেষ্ঠ মোস্তফা কামাল স্টেডিয়ামে অনুষ্ঠিত টুর্নামেন্টের লিগপর্বের শেষে ম্যাচে পিছিয়ে পড়েও নেপালের সঙ্গে ১-১ গোলে ড্র করেছে বাংলাদেশ। এই ড্রয়ে চার ম্যাচে সাত পয়েন্ট নিয়ে আসরের দ্বিতীয় স্থান পান বাংলাদেশের মেয়েরা।

এদিকে চার ম্যাচের সবকটি জিতে চ্যাম্পিয়ন হয়েছে প্রথমবার সাফে খেলতে আসা ইউরোপের দেশ রাশিয়া। কাল টুর্নামেন্টের শেষ ম্যাচে তারা ২-০ গোলে হারিয়েছে ভারতকে। তৃতীয় হওয়া ভারতের সংগ্রহ চার ম্যাচে ছয় পয়েন্ট।

নেপালের বিপক্ষে আগে বয়সভিত্তিক ফুটবলে লাল-সবুজের মেয়েদের একাধিক জয় রয়েছে। গত বছর সিনিয়র সাফে প্রথমবারের মতো নেপালকে হারিয়েছিল বাংলাদেশ। কিন্তু কাল নেপালের অনূর্ধ্ব-১৭ দলের মেয়েরা নিজেদের এগিয়ে রাখে।

ম্যাচের সাত মিনিটে ডান প্রান্ত দিয়ে দুর্দান্ত এক শটে নেপালকে এগিয়ে দেন সেনু পারিয়ার (১-০)। পিছিয়ে পড়ে বাংলাদেশ। হারের শঙ্কা ভর করেছিল স্বাগতিকদের ওপর। ৭৫ মিনিটে গোল করে শেষতক শঙ্কামুক্ত করেন সাগরিকা। ডান প্রান্ত দিয়ে তৃষ্ণা রানীর লং পাসে বক্সের ভেতরে থাকা সাগরিকা আলতো ছোঁয়ায় বল জালে জড়িয়ে দেন (১-১)। হারতে হারতে শেষ পর্যন্ত ১-১ গোলের ড্র নিয়ে মাঠ ছাড়ে বাংলাদেশ।